Man ‘steel’ glo miljoene wat vir siektebekamping bedoel wasArgieffoto (Foto: Parentingupstream, Pixabay) Alfred Bere (36) het Woensdag in die Kaapstadse streekhof verskyn vir korrupsie en bedrog wat ŉ reuse- R25 miljoen oorskry. Kapt. Philani Nkwalase, woordvoerder van die Valke, het gesê Bere is verbonde aan die Amerikaanse sentrums vir siektebeheer (CDC) en was in beheer daarvan om toesig te hou oor fondse wat aan die sentrum geskenk word. Hy het toe glo dié donasies vir persoonlike gewin gebruik. Die fondse is uit Amerika geskenk en was geoormerk om na NRO’s versprei te word om die verspreiding van siektes te beveg deur gesondheidsdienste aan sleutelgroepe en individue te verskaf. “Dit word verder beweer dat die fondse na een waardige NRO gestuur is en dat dié NRO toe later gedwing is om ŉ ander NRO as filiaal aan te neem. Die fondse van die filiaal is toe later na sy persoonlike rekening oorgeplaas,” het Nkwalase gesê. Bere is 24 Augustus by die Beitbrug-grenspos in hegtenis geneem toe hy op pad was na Zimbabwe. Hy is borgtog van R100 000 toegestaan en moet 13 Desember weer in dieselfde hof verskyn. “Daar kan moontlik nog inhegtenisnemings wees aangesien die ondersoek nog voortduur.”